Morten Messerschmidt (DF), 2025-06-04:
Jeg har ventet til det sidste med at finde ud af, om jeg skulle gå på her, for jeg tror, vi alle sammen sidder og venter på en reaktion fra den ansvarlige minister.
Det er en ekstremt pinlig omgang.
Tænk, at en minister med det mindst mulige flertal i Folketinget, med den mindst mulige opbakning til sin indfødsretslov, skal sætte hele sin lid til en af oppositionens mænd som formand for Indfødsretsudvalget for at sikre, at den lov, han fremsætter, lever op til den aftale, han siger, han overholder.
Det er pinligt, og det er, tror jeg, for mange en øjenåbner for virkeligheden her på Christiansborg.
Jeg har siddet under debatten her og reflekteret over, hvem der egentlig har den største skyld, og jeg tror, man må sige til venstrefløjen: I bliver tilgivet.
I har ikke forstået det.
I ved ikke, hvad der foregår i Danmark.
I ser ikke, hvordan islamiseringen vinder frem.
I tror, at et ja til et bederum er tolerance, og ser ikke, hvordan det betyder, at tørklæderne breder sig, den sociale kontrol breder sig osv.
I er undskyldt.
Men de, der har set det, de, der har forstået, hvad der sker med vores land, kan aldrig nogen sinde undskyldes, for de handler jo netop, vel vidende at det, de gør, er det forkerte.
Hvordan ville Indfødsretsudvalget egentlig have arbejdet, hvis der havde siddet en socialdemokrat?
Det havde næppe været karrierefremmende at sige sin socialdemokratiske partikammerat ovre i ministeriet imod.
Havde det været sådan – havde hr. Anders Kronborg været formand for det her udvalg – havde en islamist om kort tid fået indfødsret.
Det siger jeg ikke for at skænde hr. Anders Kronborg; det siger jeg for at rose hr. Mikkel Bjørn og for at gøre det klart, hvad det er, det betyder, at man har en regering, som ikke helt ind i hjertet har forstået konsekvenserne af den udlændingepolitik og den indfødsretspolitik, man fører.
For det er jo ikke en enlig svale.
Det er jo ikke første gang, at hr. Mikkel Bjørn tager Danmarks fremtid på sig, fordi regeringen svigter.
Jeg har snart ikke tal på, hvor mange gange det er sket.
Derfor skal jeg på mit partis vegne anmode om, at lovforslaget sendes tilbage i udvalget til fornyet udvalgsbehandling, og jeg skal anmode om, at der indføres et moratorium for tildeling af dansk indfødsret.
Vi – og det er ikke bare os i Dansk Folkeparti, her tillader jeg mig at tale på et klart flertal af danskeres vegne – har en forventning om, at islamiseringen ikke bare stopper nu, men vendes.
Vi har en forventning om, at udlændingepolitikken, hvor der de seneste 5 år er sket en forøgelse af antallet af indvandrere om året fra muslimske lande på 124 pct. – mere end en fordobling! – stopper nu.
Vi har en forventning om, at bare det minimum, som fru Mette Frederiksen og Socialdemokratiet har lovet de danske vælgere ved valgkampen i 2019 og i 2022, bliver gennemført, og at de løftebrud, de løgne og de svigt, som den her regering repræsenterer, stopper nu!
Hvis ikke det er tilfældet, kan vi ikke længere kun tale om venstrefløjen, som dem, der er uskyldige.
Så må vi udvide begreberne, for så er skylden så alvorlig, at det kommer til at ligne sig med andre af de store brøder i danmarkshistorien.
Tak, formand.